
Elhasznált NiMH akkumulátorok mechanikai előkészítése kritikus elemek kinyerése céljából

Dolgozatommal célom, hogy bemutassam az elhasznált NiMH akkumulátorokban található kritikus elemek újrahasznosításának lehetőségeit, berendezéseit, és az általam végzett laborkísérleteket.
A NiMH akkumulátorokat 1989-ben kezdték kereskedelmi forgalomba hozni. Ezeket az újratölthető telepeket a NiCd akkumulátorok utódjaként is említhetnénk. Különbségük, hogy a NiMH akkuk elektródája a toxikus kadmium helyett kevésbé veszélyes fémek (pl. vanádium, cirkónium, króm, nikkel, kobalt, titán, vas) ötvözetéből készül.
1999-ben, a legyártott nikkel-metál-hidrid akkumulátorok tömege éves szinten több mint 80000 tonna volt, mely körülbelül 1 milliárdos darabszámot jelentett, mígnem 2008-ban a világméretű gazdasági válságnak köszönhetően az eladások lecsökkentek. Ennek ellenére a NiMH telepek alkalmazása manapság rendkívül változatos, találkozhatunk velük laptop- és kerékpár akkumulátorként, hibrid autókban is előfordulnak, vagy biztonsági rendszerek áramforrásaként, de mégis legelterjedtebbek ceruza akkumulátorként. Továbbá elmondható, hogy a nikkel-metál-hidrid akkumulátorok fontos lépcsőt jelentenek a lítium-alapú akkumulátorok felé.
Vizsgálataim során elvégeztem a Nyersanyagelőkészítési és Környezeti Eljárástechnikai Intézet műhelycsarnokába a CRITICEL (TÁMOP-4.2.2.A-11/1/KONV -2012-0005) projekt keretén belül beérkezett elhasznált NiMH akkumulátorok elemzését, típus, darabszám és tömeg szerint. Projekt célja: az EU által meghatározott 14 kritikus elem kinyerése másodnyersanyagból. Továbbá szakirodalmi adatok alapján technológiát alakítottam ki ezen áramforrások mechanikai előkészítésére. Végül a Magyar Tudományos Akadémia, Természettudományi Kutatóközpont, Anyag és Környezetkémiai Intézetének Környezetvédelmi Laboratóriuma által, a por alapú frakción végzett kémiai elemzéseket értékeltem ki.



